**LĒMUMS**

Liepājā

|  |  |  |
| --- | --- | --- |
| 2022.gada 17.februārī | Nr.77/3  (prot. Nr.3, 42.§) |  |

Par zemesgabala, Liepājas Jūras

piekrastes sauszemes joslas daļas

(vieta Nr.D1), nomas līguma

nosacījumu izmaiņām

2021.gada 1.oktobrī starp Liepājas valstspilsētas pašvaldību un komandītsabiedrību "KMRSK" (turpmāk arī - Sabiedrība) tika noslēgts zemes nomas līgums par zemesgabala, Jūras piekrastes sauszemes joslas daļas (vieta Nr.D1), nomu kafejnīcas uzstādīšanai. Sabiedrība atbilstoši nomas līguma nosacījumiem 2021.gada 14.decembrī iesniedza projekta dokumentāciju kafejnīcas uzstādīšanai (būvniecības lieta Nr.BIS-BL-450595-11230). Valsts vides dienesta tehniskie noteikumi paredz, ka zemesgabalam nepieciešama papildus izpēte tuvumā esošo aizsargājamo biotopu dēļ. Šādu izpēti var veikt tikai tad, kad zemi neklāj sniegs un ledus. Sabiedrība norāda, ka, ja Valsts vides dienesta vērtējums būšot pozitīvs, tad Liepājas pilsētas pašvaldības iestādē "Liepājas pilsētas būvvalde" minimālo projektu ar visiem labojumiem un arī pilno projektu varētu iesniegt tuvākajā laikā. Sabiedrība lūdz piekrist, ka tiek pagarināts dokumentācijas iesniegšanas termiņš līdz 2022.gada 31.martam un atzīmes saņemšanas par īslaicīgās būves novietošanas nosacījumu izpildi termiņš - līdz 2022.gada 20.maijam. Ņemot vērā komandītsabiedrības "KMRSK" 2022.gada 11.janvāra un 2022.gada 24.janvāra iesniegumus, pamatojoties uz likuma "Par pašvaldībām" 14.panta pirmās daļas 2.punktu un 21.panta pirmo daļu, izskatot Liepājas valstspilsētas pašvaldības Nekustamo īpašumu jautājumu konsultatīvās komisijas 2022.gada 24.janvāra priekšlikumu (sēdes protokols Nr.2) un Liepājas valstspilsētas pašvaldības domes pastāvīgās Pilsētas attīstības komitejas 2022.gada 10.februāra lēmumu (sēdes protokols Nr.2), Liepājas valstspilsētas pašvaldības dome **nolemj:**

1. Piekrist zemes nomas līgumā noteiktā būvniecības ieceres dokumenta iesniegšanas termiņa pagarināšanai un lēmumā minētā zemes nomas līguma turpināšanai kopējā nomas līguma termiņā, ieskaitot faktiskās nomas attiecības par laiku no 2022.gada 1.janvāra līdz vienošanās par līguma grozījumu parakstīšanas dienai, ar komandītsabiedrību "KMRSK" (reģistrācijas Nr.40203320998; juridiskā adrese: Toma iela 7-33, Liepāja) par zemesgabala, Jūras piekrastes sauszemes joslas (vieta Nr.D1), kadastra apzīmējums 1700 030 0021, daļas 600 m2 platībā, nomu īslaicīgās lietošanas būves - kafejnīcas novietošanai.

2. Uzdot Liepājas pilsētas pašvaldības iestādei "Nekustamā īpašuma pārvalde" izdarīt grozījumu zemes nomas līgumā, kas 2021.gada 1.oktobrī noslēgts starp Liepājas valstspilsētas pašvaldību un komandītsabiedrību "KMRSK", par zemesgabala, Liepājas Jūras piekrastes sauszemes joslas (vieta Nr.D1), kadastra apzīmējums 1700 030 0021, daļas 600 m2 platībā, nomu un izteikt līguma 6.1.7. un 6.1.8.apakšpunktus šādā redakcijā:

"6.1.7. ne vēlāk kā līdz 2022.gada 31.martam iesniegt Liepājas pilsētas pašvaldības iestādē "Liepājas pilsētas būvvalde" (turpmāk - Būvvalde) izvēlētam būves apjomam un grupai atbilstošu dokumentāciju īslaicīgās lietošanas būves - kafejnīcas - novietošanai;

6.1.8. ne vēlāk kā līdz 2022.gada 20.maijam saņemt Būvvaldē atzīmi par īslaicīgās būves novietošanas nosacījumu izpildi, un darbību iznomātajā zemesgabalā uzsākt ne vēlāk kā 2022.gada 1.jūnijā;".

3. Noteikt, ka saskaņā ar Liepājas pilsētas pašvaldības iestādes "Liepājas pilsētas būvvalde" izstrādātajiem nosacījumiem, izvietojot kafejnīcas dabā, būtu pieļaujamas nebūtiskas atkāpes no apstiprinātā plāna tikai pašvaldības zemesgabala robežās.

4. Pilnvarot Liepājas pilsētas pašvaldības iestādes "Nekustamā īpašuma pārvalde" vadītāju parakstīt zemes nomas līguma grozījumus, kā arī bez atsevišķa Liepājas valstspilsētas pašvaldības domes lēmuma parakstīt vienošanos par zemes nomas līguma izbeigšanu, ja nomnieks vienpusēji atkāpjas no līguma.

5. Liepājas valstspilsētas pašvaldības izpilddirektora vietniekam (īpašumu jautājumos) kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Nekustamā īpašuma pārvaldei, nomniekam | |